22.07.2025

Sotsiaalministeerium

Suur-Ameerika 1, 10122, Tallinn

info@sm.ee

**Palve ametliku seisukoha saamiseks teadusuuringutes kasutatavate laboriuuringute tellimisvõimaluse kohta Tervise Infosüsteemis**

Palume Sotsiaalministeeriumi (SoM) ja Tervise ja Heaolu Infosüsteemide Keskuse (TEHIK) ametlikku seisukohta seoses **teadusuuringutes** kasutatavate laboriuuringute tellimisvõimaluse loomisega Tervise Infosüsteemis (TIS). Antud teemat arutati 4. juunil 2025 toimunud veebikoosolekul, millest võtsid osa Eesti Laborimeditsiini Ühingu (ELMÜ), TEHIKu ja SoMi esindajad.

Vastavalt Tervishoiuteenuse korraldamise seaduse ([TTKS) § 59¹ lõige 1](https://www.riigiteataja.ee/akt/111122024008?leiaKehtiv#para59b1) kohaselt töödeldakse TISis tervishoiuvaldkonnaga seotud andmeid järgmistel eesmärkidel:

1. **Tervishoiuteenuse osutamise lepingu sõlmimine** – näiteks võimaldada ja korraldada tervishoiuteenuse osutajate ning tervisekassa või muu rahastaja vahelise lepingu sõlmimist;
2. **Tervishoiuteenuse osutamise lepingu täitmine** – näiteks toetada teenuse osutamist ja dokumenteerimist, sealhulgas andmevahetust raviprotsessi käigus;
3. **Tervishoiuteenuste kvaliteedi tagamine** – näiteks koguda ja säilitada andmeid, mis võimaldavad hinnata osutatud teenuste asjakohasust, ohutust ja tõhusust;
4. **Patsiendi õiguste tagamine** – näiteks tagada patsiendile juurdepääs tema terviseandmetele ning võimaldada nende kasutamist patsiendi huvides;
5. **Rahvatervise kaitse**, sealhulgas:
	* **terviseseisundit kajastavate registrite pidamine** – näiteks koguda haiguste, ravi ja muu terviseseisundiga seotud andmeid, mis on vajalikud rahva tervise jälgimiseks;
	* **tervisestatistika tegemine** – näiteks võimaldada rahvastiku terviseseisundi ja tervishoiuteenuste kasutamise statistiline analüüs;
	* **tervishoiu juhtimine** – näiteks toetada tervishoiupoliitika kujundamist, ressursside planeerimist ja süsteemi arendamist.

Kuna teadusuuringutes teostatavad laboriuuringud ei pruugi olla kliiniliselt valideeritud ega seotud tervishoiuteenuse osutamisega patsiendile, siis võib nende edastamine TIS-i olla vastuolus eelpool toodud eesmärkidega. Samal ajal on selge, et teadusuuringutes kasutatavate laboriuuringute **elektroonse tellimise võimaldamine** aitaks vähendada halduskoormust nii laborites kui ka uuringute läbiviijatel, kelleks on tihti praktiseerivad arstid.

Et vältida kliiniliselt mittevalideeritud andmete jõudmist TISi, kuid samal ajal toetada teadusuuringute sujuvamat ja praktilist läbiviimist, pakuksime välja järgmised lahendused:

* Luua eLHRi eraldi valdkond „Teadusuuringud“
* Omistada teadusuuringute analüüsidele kohalikud, mitte TISi suunduvad LOINC koodid
* Lisada valideerimisreeglid saatekirja vastuste (SKV) vastuvõtmisel, mis takistavad teadusuuringute tulemuste edastamist TISi.

Selline lahendus tagaks andmete eraldatuse ja vastavuse kehtivatele seaduslikele eesmärkidele ning samal ajal võimaldaks kasutada TISi elektroonse tellimise funktsionaalsust ka teadusuuringute raames teostatavate analüüside puhul.

Paluksime Teie seisukohta, kas ülal kirjeldatud lahendus on kooskõlas Tervishoiuteenuse korraldamise seaduse ja andmekaitsepõhimõtetega ning kas selle suunal saab edasiste tehniliste arendustega edasi liikuda.

### Lugupidamisega ning konstruktiivset koostööd soovides,

### Karel Tomberg,

### ELMÜ juhatuse liige

/Allkirjastatud digitaalselt/